SKRIFTLIG FORESPØRGSEL P-0142/02

af Giuseppe Di Lello Finuoli (GUE/NGL) til Rådet

(29. januar 2002)

Om: Oprettelse af antiglobaliseringsenheder og af en database vedrørende demonstranter

Det fremgår af flere informationsnet, at det spanske indenrigsministerium skulle have oprettet nogle antiglobaliseringsenheder.

Det spanske indenrigsministerium skulle have oprettet hurtig indsats-enheder for at gribe ind i tilfælde af begivenheder, som måtte finde sted under det spanske EU-formandskab i løbet af det første halvår af 2002, og særlig for at hindre, at der opstår eventuelle uroligheder i forbindelse med antiglobaliseringsdemonstrationer.

Det spanske indenrigsministerium skulle i øvrigt være ved at arbejde på at ajourføre en database, som indeholder talrige personers identitet, der deltog i demonstrationerne under topmøderne i Göteborg, Genova og Barcelona. Dette register skulle indeholde oplysninger leveret af politiet i de forskellige europæiske lande med hensyn til de protestaktioner, som fandt sted i ovennævnte byer.

Inden for de samme rammer har det spanske efterretningsvæsen erklæret, at det siden december 2001 har kontrolleret antiglobaliseringsbevægelsernes Internetsteder.

Vil Rådet oplyse, om det har kendskab til ovennævnte initiativer fra den spanske regerings side, og om det kan bekræfte dem?

Navnlig med hensyn til registrene, hvorledes agter Rådet da at beskytte demonstranternes ret til adgang til personoplysningerne?

Samlet svarpå skriftlige forespørgsler P-0142/02, P-0152/02, P-0157/02, P-0180/02,P-0191/02 og P-0205/02

(21. maj 2002)

1. Rådet henleder opmærksomheden på artikel 33 i traktaten om Den Europæiske Union, hvori det hedder:

Dette traktatafsnit (Afsnit VI: Bestemmelser om politisamarbejde og retligt samarbejde i kriminalsager) er ikke til hinder for, at medlemsstaterne kan udøve deres beføjelser med hensyn til opretholdelse af lov og orden og beskyttelse af den indre sikkerhed.

2. For så vidt angår databeskyttelse har samtlige 15 medlemsstater ratificeret Europarådets konvention af 1981 om beskyttelse af det enkelte menneske i forbindelse med elektronisk databehandling af personoplysninger.

3. I konklusionerne fra Rådet og repræsentanterne for medlemsstaternes regeringer af 13. juli 2001 vedrørende sikkerheden i forbindelse med Det Europæiske Råds møder og andre arrangementer, som kan forventes at give anledning til lignende problemer, erindres der om, at det er Den Europæiske Unions mål at bevare og udbygge Unionen som et område med frihed, sikkerhed og retfærdighed. Inden for et sådant område skal borgerne have ret til frit at give udtryk for deres meninger og deltage i fredelige forsamlinger, rettigheder som er afspejlet i den europæiske menneskerettighedskonvention, og til at udøve disse rettigheder under vilkår, som ikke udgør nogen trussel mod deres egen sikkerhed eller mod sikkerheden for borgere eller ejendom.

I de samme konklusioner understreges betydningen af en konstruktiv dialog mellem arrangørerne af fredelige demonstrationer og myndighederne i værtslandet, og af nære internationale kontakter især mellem medlemsstaternes retshåndhævende myndigheder for at sikre, at sådanne lovlige demonstrationer ikke udnyttes eller misbruges med det formål at begå kollektive voldshandlinger.